
RUPERTI PROLOGUS. AD ALBANUM VENERABILEM ABBATEM S. MARTINI.


 427BQui primus noctisque temporibus longe anterior martyrium scripsit pretiosi martyris Eliphii, fundamentum posuit, vos autem, fratres charissimi, tu, Pater Albane, tecumque tui spirituales filii, parvitatem meam superaedificare compellitis, diutina excusatione charitati vestrae renisus sum, et excusationis meae causa haec summa fuit, quia fundamentum aliud praeter id quod positum est, ponere non potui.1 Neque enim aliud inveniebam inveniendum, pertinens ad memoriam ejusdem martyris et patroni vestri, cujus corporis thesaurum pretiosum penes vos reconditum esse gaudetis, praeter scriptum illud quod vobis pariter ac nobis 427C usitatum non satis jucundum neque satis idoneum aestimatis, propter nimiam simplicitatem sermonis, qui rem gestam non solum suo splendore non exornat, verum etiam quasi quodam fumo aliquantisper obscurat. Recusabam ergo, hactenus nimis difficile 428B ac pene impossibile existimans id quod vestra charitas efflagitabat, velut si architecto dicatur: Super hoc angustum ac tenue fundamentum, amplum et spatiosum, firmum ac splendidum superaedifica nobis aedificium. Sed tandem occurrit, renitentique animo sese dictum illud ingressit: Omnia possibilia credenti.2 Itemque illud: Aperi os tuum, ait in psalmo Spiritus sanctus: Aperi sive dilata os tuum, ego implebo illud:3 Igitur charitate victus, qua nimirum vinci pium et honorificum est, aperio nunc os meum ab illo qui jussit aperire, per vestras orationes implendum, ut religiosius loquendo aurum, et argentum et lapides pretiosos superaedificem 428C super fundamentum hoc, quatenus pulchritudinem materiae non pauper et penuria facundiae, imo dignitatem rerum quasi coronando ambiat compositio, sive conveniens appositio sententiarum.

INCIPIT PASSIO B. ELIPHII.


427

 427CEa tempestate qua Romani imperii majestatem turbavit impius apostata Julianus, florebat, secundum saeculi dignitatem gloriosus et secundum 427D Christianam fidem, clarissimus vir Eliphius in urbe Tullensi, quae civitas est Galliarum, cujus loci indigenae prisco nomine Leuchi dicti sunt; ipsa vero civitas Leucha. Habuit autem idem vir sanctus fratrem sanctissimum, tresque sorores virgines, omnes memorabiles supernae civitatis Jerusalem municipes, quorum nomina in libro vitae aeternae scripta haec sunt. Frater ejus Eucharius, episcopalis gratiae functus honore, palmam quoque martyrii feliciter adeptus est, corpusque ejus in castro quod dicitur ad Liberdum conditum est. Prima soror ejus Menna, secunda Libaria, tertia dicta est Susanna, fueruntque sicut unius fidei, ita et unius ejusdemque, videlicet monasticae professionis. Et prima quidem, 428C videlicet Menna sacra virgo, utrum per martyrii palmam praesentem vitam finierit, antiquitas litteris non expressit, nisi quod in virginitate permanens 428D defuncta, et in loco qui Portes dicitur condita est. Secunda Libaria, et tertia Susanna, secundum vitae propositum, sanctiore martyrii gloria consummaverunt, Libaria quidem apud civitatem nomine Grandem, Susanna vero in Campania tumulata est. His dictis, de hujus sancti viri fratribus secundum carnem, et cohaeredibus secundum fidem, dicendum est de illa tempestate jam dicta, quod tam magna fuerit, ut non mirari debeat quis, quod illa quoque Galliarum loca turbare potuerit.

Julianus jam dictus, in initio imperii sui quidem parcens Christianis, clementior visus est: sciebat namque quod priores persecutiones nihil profuissent ad augmentum paganitatis, imo magis inde crevissent 429A Christiani, et pro vero dogmate moriendo facti fuissent gloriosi. Fuerat namque domesticus hostis, utpote Christianus fictus, quippe qui metuens Constantium,  quia genere proximos tyrannidis formidine perimebat, tonsus quoque monachicam simulaverat vitam, et lector sociatus choro, divinos codices in ecclesia populo audiente legerat. Sciens ergo et invidiam habens Christianorum gloriae a tormentis abstinuit, judicans esse necessarium ut sermone potius et admonitione ad paganitatem colendam populo suaderet, etiam credens hinc se monstrare clementem. Sic enim putabat potius roborari paganitatem, si se patientem ac mitem Christiano populo demonstrasset; verum sub hac simulatione philosophicae mansuetudinis, cujus laudem nimis ambiebat, non diu 429B se crudelitas impii potuit continere. Auferebat enim subinde pecunias, et ornamenta sacra, templaque sub Constantino et Constantio fundata destruebantur, dataeque ad aedificia pecuniae rursus exigebantur. Hac occasione sacerdotes, et clerici et populus Christianus crudeliter vexabantur. Omnes namque possessiones, atque pecunias ecclesiarum, cum verberibus exquirens ad medium jubebat afferri. Deinde scribens quoque ad templorum pontifices et provinciarum praesides manifestabat, et erga paganitatem quantum studium, et erga Christianitatem quantum haberet odium. Unde et libertatem gentiles suae vesaniae nacti, vindictam exigebant a Christianis, querelam habentes adversus eos propter idolorum et templorum injurias, quae destructa erant temporibus 429C Constantii et Constantini. Itaque innumera in omni terra et mari ab impiis contra pios illo tempore sunt commissa, cum aperte Deo odibilis imperator contra pietatem leges poneret favore suffultus pontificum atque praesidum, maximeque Juliani avunculi sui in paganitate devoti et Christianos nimis odientis.

Tali vento, tam valido tamque contrario, tempestas exorta, nimirum sicut in omni terra, ut jam dictum est, ita et in Galliis contra Christianos detonabat, et sanctae Ecclesiae navicula, quasis in medio mari jactatis fluctibus, auxilia divinitatis destituta esse videbatur: quemadmodum Julianus jam dictus, hujus apostatae Juliani avunculus atque praefectus, insultans et impudenter contra sacrum altare mingens, 429D dixisse fertur quia religio Christiana esset divina sollicitudine desolata. Sed revera invisibiliter ambulans super aquas aderat Dominus Jesus, et Petrus more suo ipse quoque ut veniret ad Jesum, super aquas gradiebatur, dum fides sanctae Ecclesiae victoriis martyrum coronaretur, inter quas iste cum Germanis jam dictis victor claruit sanctus Eliphius. Profecto, nisi Dominus Jesus breviasset dies tyranni hujus, optaret implere quod comminatus fuerat, quia neque capita sua Galilaeos habere permitteret (sic enim ob derisionem Salvatoris nostri cultores denominare solebat), sed jam tunc propter electos Dominus breviavit dies, et sicut dixit beatus Athanasius, dum ab illo cogeretur ad fugam, videns 430A circa se populum Christianorum lacrymantem: Habete, filii, fiduciam, nubes est, et cito pertransibit, ita factum est

In tanto spiritu procellae tantisque fluctibus comprehenditur verus Christi cultor sanctus Eliphius. Comprehenderunt eum primo perfidi Judaei conjuncti paganis, et recluserunt cum multis, scilicet cum triginta tribus viris Christianis, propter nomen Salvatoris nostri Jesu Christi eodem carcere conclusis. Divina autem agente providentia nocte patefacto carcere sanctus Eliphius, una cum illis jam dictis triginta tribus Christianis, carcere egressus, Leucham, id est Tullensem ingressus est urbem, ibi defunctam suam secundum carnem genitricem sepelivit, quo debuit affectu, extremum hunc impendens 430B honorem. Ibi quoque sicut et in caeteris non surdus auditor legis dicentis: Honora patrem et matrem, ut sis longaevus super terram, quam Dominus Deus tuus daturus est tibi.1 Expleto igitur hoc debitae pietatis obsequio, rursus athleta Christi non solum a Judaeis, atque militibus paganis, verum etiam ab ipsis summis atque principalibus viris quaerebatur, ut aut impietati consentiret, aut non consentiens mortem subiret.

Non abs re quaeritur qualem per occasionem Judaei tunc temporis vehementius atque procacius sese impenderint, aut impendere potuerint ejusmodi actionibus, ita ut et in istum Christi martyrem, et in multos alios, pene ipsis crudelibus paganis promptiores atque erectiores fuisse legantur. Ad 430C quod respondendum, quia Julianus impius impios illos erexit, illorum flatus extumescere fecit, illis arma porrexit, illos esse fortes et confidentes fieri voluit, eo quod sciret illos potissimum acerrimos esse inimicos nominis Christi. Hinc ecclesiastica narrat historia:

 Julianus, inquit, etiam Judaeos contra Christianos armavit, primumque convocans requisivit cur eis praecipiente lege sacrificare nequaquam immolationibus uterentur. Cumque respondissent uno tantummodo loco sibi offerendi sacrificium fuisse permissum, repente jussit Deo odibilis destructum resuscitari templum, credens, infelix, Dominicum verbum se posse destruere, cujus per hoc veritatem magis ostendit. 430D Haec itaque verba Judaei libenter accipientes, cunctis per diversum orbem mandavere Judaeis, qui undique concurrentes pecunias ad aedificium alacriter offerebant. Ministravitque plurimum etiam imperator, non largitatis gratia, sed veritati repugnans, misitque pariter praesidem, impiorum exsecutorem dignissimum praeceptorum. Aiunt enim quod ad repurgatoreum faciendum argenteas amas et cophinos et scaphas habuerint; cumque foedere jam coepissent statuto quidem die hoc multitudo plurima faciebat, nocte vero spontanea terra de valle crescebat; solutis itaque prioris etiam fundamenti reliquiis, nova omnia praeparabant. Cumque gypsi et calcis multa modiorum millia congregassent, vis magna ventorum repente respirans, tempestatesque atque procellae subito factae 431A quidquid congregatum fuerat, disperserunt. Adhuc vesanientibus eis et nequaquam divina longanimitate correptis. maximus primo terrae metus factus est, quisquis mysteriis divinis non fuerat imbutus vehementer attritus est. Cum vero neque hoc terrerentur judicio, ignis ex fundamentis quae fodiebantur egrediens, plurimos fodientium concremavit, aliorum membra dissolvit; nocte quoque plurimis in vicina porticu dormientibus, cadens subito cum tecto ipsa porticus dormientes oppressit. Alia vero die in coelo signum splendens crucis apparuit, sed etiam Judaeorum vestes crucis signaculo sunt impietae; non tamen splendenti, sed nigro colore signatae. Haec itaque rebelles Dei considerantes, et divina flagella contremiscentes, ad propria sunt reversi, coufitentes esse Deum, qui ab 431B eorum progenitoribus ligno probatur appensus. 

Cum haec ita se habuerint, cum imperatori impiissimo adeo placerent impii, quantum putas spiritum malignitatis sibimet aspiraverint, et quibus modis, quibuscunque in locis erant, suum in Christianos quasi naturale odium conjuncti paganis prosequentibus, adulantibus principibus, edicta proponentibus, tanquam benefacientibus.

  Igitur sanctus Eliphius, vir divina, ut jam dictum est, virtute, carcerem egressus, dum funeris materni exsequias de more complevisset, rursus, tam a paganis militibus quam a Judaeis, quaerebatur, et quia non latere volebat, quia martyrium non refugiebat, cito repertus est. Reversus namque in civitatem Grandem intravit, ubi tunc temporis Julianus 431C fuisse memoratur. Duobus ibidem moratus diebus, multa non paucis beneficia praestitit infirmis. Transiensque fluvium, nomine Veram, offendit impios exsecutores daemonum thecas in littore colentes; Judaeos ibidem in eodem sacrilegio non defuisse narratum est. Hoc autem frivolum nimisque simpliciter dictum nonnulli existimant, pro eo quod nostris temporibus tale quid inter sacrilegia Judaeorum non reperitur; neque enim nunc Judaei idolis immolant, sed unum et solum creatorem Deum se adorare inaniter jactant. Optarent ergo studiosi lectores aliter scriptorem dixisse quam dixit aut scripsit. Praemisso namque, offendit in Judaeos daemonum thecas in littore collentes; erat autem Sabbatum 431D dies festus Judaeorum: Ecce, ait, quid nefarii Judaei in suis Sabbatis agunt. Christum Dei virtutem, et Dei sapientiam contemnunt, et ad suam proditionem daemonia colunt. Exigentibus enim suae perfidiae meritis, oracula prophetarum, et praeconia apostolorum recusarunt, suas vero libenter aures daemoniis accommodaverunt. Ego vero omnino non frivolum, imo solida veritate subnixum esse potuisse arbitror istud, ab eo taliter dictum; non enim tunc temporis res ita erat ut nunc est. Quare hodie Judaei simulacra gentium non colunt? Nimirum quia non sunt; quandiu erant, quandiu fiebant haec opera manuum hominum, semper proni fuerunt ad cultum eorum, sicut testantur libri ipsorum. Nunc autem ubi, secundum prophetiam Isaiae, Dominus ascendens 432A super nubem levem, ingressus est Aegyptum hujus saeculi, et mota sunt simulacra Aegypti a facie ejus et disperierunt,2 frustra volentibus ea retinere Aegyptiis, qualium iste Julianus notissimus et vere Aegyptius fuit, nunc, inquam, quia non sunt, idcirco non colunt Judaei simulacra gentium, et illud quod solum superest, et quod illa subvertit omnino non pertinens ad simulacra gentium: et idcirco non adorant, quia veritatem oderunt, secundum mysticam similitudinem aenei serpentis, quem exaltavit Moyses in deserto, ante nostros et ipsorum oculos exaltatum. Proinde nullius laudis est Judaeae sive Synagogae, quod per Osee prophetam dictum est ei: Dies multos exspectabis me, et non fornicaberis, et non eris viro,3 quia quod 432B non fornicatur eum idolis, non ex suae est continentiae virtute, sed ex defectu idololatriae, quam post adventum Christi, neque pagani principes retinere, neque iste apostata potuit resuscitare.

Igitur beatus vir Eliphius, cum utrosque scilicet et gentiles et Judaeos, in eodem sacrilegio offendisset, verbum veritatis illis annuntiabat, scilicet nihil esse nisi proditionem in daemonum phantasmate, potius vivum et verum Deum, creatorem visibilium et invisibilium, ejusque Filium Jesum Christum cum Spiritu sancto Deum unum crederent et colerent, quo peccatorum indulgentiam et sempiternam animabus suis requiem invenirent. Fere sexcenti et viginti viri, exceptis mulieribus, per illam ejus admonitionem gratia Domini cooperante 432C credidisse et baptismum salutis suscepisse feruntur. Nuntiantur haec impiissimo Juliano, qui tunc temporis, ut jam dictum est, in eadem Galliae civitate Grandi morabatur. Incertum autem utrum Caesar tantum, an etiam imperator esset illis diebus. Nam cum anno tertio imperii sui, septimo vero ex quo Caesar a Constantio fuerat ordinatus, vitae autem anno trigesimo primo, defunctus fuerit, utrum tempore imperii sui aliquando ad Gallias transierit, compertum ex historiis non habemus, sed cum Caesar esset, tunc eum in Gallias venisse non dubium est. Imperator quippe Constantius, ut ecclesiastica narrat historia, constituens eum Caesarem contra barbaros destinavit ad Gallias. Hi namque 432D barbari, quorum idem Constantius contra Magnentium tyrannum solatia petierat, cum nihil profuissent contra tyrannum, Romanorum vastabant urbes. Quocunque ergo tempore, sive quod per vices in Gallias venerit, quem aliquando venisse non dubium est, in medio relinquentes, caetera prosequamur.

Accepta hac relatione tyrannus oblitus est suam hypocrisim, id est philosophicae patientiae simulationem, qua sese intendebat demonstrare clementem. Iratus est enim is qui mansuetus et ab iracundia remotus ab impiis vocari studebat, et hac opinione sui nimium delectabatur. Credo tantam gloriosi viri fuisse libertatem et zeli boni tam vehementem in eo fervorem ut, supra vires simulationis, sive simulatoris, esset pondus verae virtutis, 433A digna pro veritate verba facientis per os hujus, in quo sine dubio Christus ipse loquebatur. Nec vero in isto solo, verum etiam et in aliis nonnullis patientiae laudem prodidit, ita ut in furorem actus, eorum capita juberet auferri, et licet nonnullorum sanguinem fundi aliquando prohibuerit, ductus invidia ne moriendo fierent gloriosi, non eos in civitatibus habitare permisit quos fortiores et in faciem sibi resistentes invenit. Mirum quod circa tempus idem beatum Martinum novum tironem et Christo militare cupientem, et dicentem sibi: Hactenus, Caesar, militavi tibi, patere ut nunc militem Deo, vivere permisit, et infremuit quidem sed non eum occidit, hunc autem, quin Christi martyrem faceret, qui martyribus invidebat, nullo patientiae figmento 433B sustinere vel differre potuit. Credo igitur ut jam dixi, quod magno zelo vir laudabilis tale quid fecisset aut dixisset, propter qualia Christianos ille vanus interficere solebat, tanquam reos majestatis, non tanquam propter causam, sive professionem Christianitatis, scilicet aut propter destructionem templorum, aut propter aliquod verbum quod imperiali honori videri posset injuriosum. Exempli gratia: Cum apud urbem Daphnen duo juvenes, quorum alter Viventius, alter dictus est Maximinus, militia clari ingemiscerent, videntes abominationem Juliani (nam fontes, urbes sacrificiis violaverat, et cuncta venalia in publico, scelerata aspersione contaminabat, ut comedentes et bibentes polluerentur), hoc modo trium puerorum in Babylone splendentium 433C sermonibus usi sunt, dicentes: Tradidisti enim nos regi iniquo, qui recessit a te ultra omnes gentes quae sunt in terra. Haec audiens ille mitis atque philosophus a sui similibus nominatus, impietatis faciem protinus enudavit, praecipiens amarissimas eis plagas inferri, quos etiam luce privavit, magis autem (quod verius est illius temporis infelicitate) liberans eos, ad coronas sempiternas transmisit. Sed et plurimi nobilium et dignitate fulgentium utentes tali fiducia coronis aequalibus sunt coronati. Fingebat enim se in eis, quasi causam ulcisci imperialis injuriae, et hoc divulgari jubebat, invidens decertatoribus veritatis in appellatione martyrii  pariter et honoris. Arthemium quoque qui 433D temporibus Constantii dux fuit Aegypti, qui illius tempore idola multa confregerat, non solum facultatibus nudum reddidit, sed etiam capitis sectione multavit. Haec pro exemplo dicta sint, quales ob causas ille sanctos interficere non fuisset insolitus, ut, jam dictum est, mansuetus et ab iracundia remotus ab impiis vocabatur. Utramque causam, ut istum quoque virum sanctissimum interficeret, illum habuisse simplex quoque sermo testatur passionis. Nam illum qui accusabat inter caetera dixisse narrat: Considera, Caesar, quia tibi et semini tuo non prospera, sed adversa prophetat, et sine ullo tui timore contra tuam audaciter potentiam rebellat. Ipsum quoque Julianum taliter contra eumdem Christi martyrem loquentem inducit: Eliphi, quare Deos dissipasti, et 434A incantationibus nefariis ad nihilum deduxisti? Nisi meo obtemperes praecepto, et renoves Deos atque colas quos confregisti minutatim, gladius meus caput tuum dividet particulatim. Hinc manifestum est et illam, propter quam supra dicti juvenes Viventius, et maximinus similesque illorum puniti sunt, et illam secundum hunc habuisse causam, propter quam dux ille Arthemius aliique quam plures a tyranno interempti sunt, scilicet quia et impietati ejus palam ore libero vir egregius in populo refragari non timuit, et templa sive idola, quae ille et colebat et coli jubebat, subvertit atque confregit.

Cum igitur ad restitutionem simulacrorum, quae confregerat, compellenti Juliano non cederet, justissimum esse dicens propter fidem Domini nostri Jesu 434B Christi gloriose mori, ut cum ipso mereretur in aeterna felicitate laetari, tyrannus non valens jam continere belluinum animum in illa cavea simulationis, quamvis invideret tantae Christianorum spei, scilicet gloriae martyrii, capitalem eum sententiam subire praecepit: Flexis in terram, ait, genibus extende cervicem et fulminantis gladii mortiferam, sicut tibi praedixi, suscipe plagam. Tunc martyr Christi paululum induciarum ad offerendam Deo orationem sibi dari flagitavit. Quo impetrato prostravit se in terram et elevans vocem oravit dicens: Domine Deus omnipotens, qui coelum terramque et omnia quae in eis sunt creasti, et hominem ad imaginem et similitudinem tuam factum in paradisum posuisti, eum denique lapsum diabolo suadente per Unigeniti tui incarnationem 434C et passionem reformasti, et sanctos et electos tuos non ad hujus mundi gaudia, sed ad labores et tribulationes misisti, supplicem servi tui exaudi orationem, et quia te timeo solum et tota cordis alacritate diligo, nunc pro tuo nomine non solum omnia corporis tormenta, sed et ipsam subire desidero mortem, animam meam jube suscipi per manus angelorum in paradiso tuo coelesti, cum corona martyrii. Istis autem a quibus interficiendus sum, quicunque ignorant et errant, cunctorum da indulgentiam peccatorum, et cum sanctis tuis in regno tuo portionem, qui vivis et regnas cum Unigenito tuo et Spiritu sancto unus et verus Deus in saecula saeculorum. Cumque fideles qui aderant respondissent: Amen, surgens ab oratione et stans in medio multitudinis: Rogo, inquit ad 434D Caesarem, ut dum me interfeceris corpori meo concedas locum sepulcri. Ille respondens: Concedo, ait, quemcunque locum elegeris. Attollens ergo Christi martyr oculos et circumspiciens vidit a longe montem excelsum et ad Julianum respiciens: En, inquit, Caesar, montem cernis ipsum in quo volente Christo sepulturam habiturus sum. Cum interim ad multitudinem conversus fidelium qui aderant pro re et tempore aliqua loqueretur adhuc, quasi patiens exspectabat tyrannus, nimirum ad devorandam animam, [ f. potius] quam ad occidendum corpus inhiante diabolo qui per illum operabatur. Denique cum jam ille testis Christi fidelissimus cum Apostolo diceret, aut revera dicere posset: Cupio dissolvi et esse cum 435A Christo,4 multo enim melius; itemque illud: Bonum certamen certavi, cursum consummavi, fidem servavi; reposita est mihi corona justitiae,5 Julianus ad blanditias sese callide inclinans: Accipe, inquit, dignitates, accipe honores, accipe aurum et argentum, et omnia bona posside, quae nobis pretiosa sunt, et esto noster amicus, in eadem scientia et in eodem sensu. Vir sanctus, memor illius ostensionis, qua tentator diabolus, Domino nostro Jesu Christo regna mundi et gloriam eorum ostendens, dixit: Haec omnia tibi dabo si cadens adoraveris me,6 dixit ad eum; Caesar, a diabolo seductus es, et veritatis inquisitores Christianos seducere festinas; « pecunia tua » et quaecumque promittis « tecum sint in perditionem (Act. 435B VIII). » Ideo enim terrena promittis, ut coelestia tollas, et vitam transitoriam promittis ut aeternam subtrahas, et ad extremum sine dubio idcirco suades caduca gaudia ut amoveas ea quae sunt aeterna. 

Tunc in vocem exsultationis et confessionis erumpens adversus impietatem paganicam, Judaicam atque haereticam, quae videlicet impietas, velut Cerberus canis infernalis trium capitum, catholicam tunc vexabat Ecclesiam, clamavit et dixit: Ego in Deum verum credo et ipsum adoro in substantia unum, in personis trinum, Creatorem totius mundi atque gubernatorem, initium et finem non habentem, cujus regnum incorruptum permanet in sempiternum. Credo unigenitum Dei Patris omnipotentis Filium, Patri consubstantialem, coaeternum atque 435C coaequalem, Spiritu sancto cooperante ex Maria conceptum, verum hominem sine virginitatis corruptione ex ea natum, sub Pontio Pilato crucifixum, a mortuis tertia die resuscitatum, in coelos receptum, in die judicii vivos ac mortuos judicaturum et unicuique secundum opera sua redditurum. 

Interea lacrymae manabant ex oculis ab initio orationis, quam impetratis, ut jam dictum est, fudit induciis, et hoc infirmitatis esse videbatur illis qui nescirent quid sit illud in psalmo dictum: Sacrificium Deo spiritus contribulatus, cor contritum et humiliatum, Deus, non despicies,7 et alibi: Tribulationem et dolorem inveni, et nomen Domini invocavi,8 et de ipso capite beatorum lugentium, qui propter hoc ipsum quia lugent beati 435D sunt,9 Apostolus dicit: Quod in diebus carnis suae preces supplicationesque ad eum qui salvum illum facere possit cum clamore valido et multis lacrymis offerens exauditus est pro sua reverentia.10 Nesciebant haec multi qui aderant maximeque ille tyrannus, cujus erat cor induratum, sicut cor Pharaonis, et idcirco infirmus atque pendulus 436A Christi martyr esse videbatur, unde et promissis suis perstringere tentavit illum idem inefficax malitiae artifex, sicut jam dictum est. Ubi autem inter ipsas lacrymas hic Domini testis tantae exsultationis et confessionis vocem extulit, tunc ille odibilis Deo Julianus, imo habitator cordis ejus nequam spiritus, diutius ferre non potuit, jubensque caput ejus absque dilatione amputari deridendo dixit: Videbo si Christus tuus liberet te et surgere atque tuis pedibus te faciat ambulare. Deridebat enim eum pro eo quod, sicut jam supra dictum est, postulata et concessa sibi electione sepulcri  dixeratilli: En Caesar, montem cernis ipsum, in quo demonstrante Christo, sepulcrum habiturus sum. Itaque propositum habens in corde ejus spiritus nequam, quod aliter sepulcrum ejus illi non 436B fieret, nisi ad montem longe remotum, quem sibi elegerat, pedibus suis ambularet, derisionem ejusmodi locutus est. Dominus autem Jesus gloriam suam e contra manifestare dignatus est, ut videret et confunderetur hostis ejus imperator impiorum falsus, et verus diaboli satelles, et ignis invidiae magis ac magis eum devoraret. Martyris quippe corpus erexit se per virtutem Christi, et ambobus amplexum manibus caput suum per unum milliare comitantibus utique angelis, et Christum collaudantibus deportavit. Et ita usque ad montem illum sine ulla offensione pervenit, deinde subiit in montem ipsum, et ibi lapidem colore album, situ planum inveniens sedit super eum. Protinus duritia lapidis officiose cessit pio martyri. Etenim quasi cera 436C mollis insidenti gremium aperiens concavum subsellium praebuit, secuturis memorabile saeculis. Unde hactenus mons ille, mons dicitur sancti Eliphii: est autem inter Frumentosam, et Grandem medius, ab utraque millibus distans senis, ab Aquilone Trillensem urbem, ab austro vero Grandem habens.

Interea quam plures infirmi diversis languoribus afflicti passionem gloriosi martyris venerantes, et Christi nomen in ea collaudantes meritis ipsius sanitati redditi sunt. Haec videntes pii, laetati sunt, impii zelo maligno zelati sunt, et orta inter utrosque pugna fideles martyris magnifici meritis adjuti, et Christo donante, victis infidelibus gloriosam victoriam adepti, exstinctorum corpora paganorum in 436D proximum fluvium projecerunt. Martyrizatus nempe est beatus Martyr in prato amoeno, quod situm est in ripa fluvioli supra memorati, cui nomen Vera, XVII Kalendas Novembris. Super sacratissimum ejus corpus aedificatum est a fidelibus oratorium, ubi fideliter petentibus multarum praestantur beneficia virtutum. 

